
Gyulladásos bélbetegek körében végzett COVID-19-cel kapcsolatos vizsgálataink

Bevezetés: A gyulladásos bélbetegségben (IBD; colitis ulcerosa UC, Crohn- betegség CD) szenvedők az alapbetegség és az alkalmazott terápia miatt fogékonyabbak lehetnek fertőzésekre, így a SARS-CoV-2 fertőzésre is. Az ezzel kapcsolatos kezdeti eredmények ellentmondóak voltak. A vírus elleni vakcinációs kampány elindult, de a védőoltás hatékonyságával és biztonságosságával kapcsolatban a fenti okok miatt számos kérdés felmerült.
Módszerek: Multicentrikus vizsgálatunk során két kérdőív segítségével felmértük a biológiai terápiában részesülő IBD-s betegek COVID-19 fertőzésének gyakoriságát és körülményeit, valamint vakcinációs hajlandóságukat és a védőoltás hatékonyságát. A vakcinációval szemben felmerült kérdéseink tisztázására pedig prospektív, beavatkozással járó vizsgálatot végeztünk. A bevont betegeknél az első és második vakcina előtt, valamint az utóbbi után 1, 4 illetve 8 héttel SARS-CoV-2 tüskefehérje és nukleokapszid elleni IgG-típusú antitest kvantitatív meghatározás történt.
Eredmények: 472 beteg került bevonásra. A betegek 16,9%-ánál igazolódott SARS-CoV-2 fertőzés. A kesztyű-és maszkviselés hatékonynak bizonyult a fertőzés megelőzésében (p=0,02; p=0,005), a közösségek kerülése nem volt hatással a fertőzések arányára. A férfi nem fokozta a vírusfertőzéssel szembeni rizikót. Az UC-s betegek szubjektív tünetei rosszabbak voltak. Az mRNS vakcinával oltottaknál szignifikánsan magasabb tüskefehérje elleni antitest-titer volt mérhető egy hónappal a második oltás után (p=0,004) a többi vakcinatípushoz képest, ekkor a betegek 98%-ánál szeropozitivitást igazoltunk. Az első és a második oltás után észlelt mellékhatások gyakorisága különbözött a vakcinák típusa szerint (p<0,001).
Megbeszélés: A különböző biológiai ágensek nem befolyásolták sem a fertőzésre való fogékonyságot, sem a vakcina hatékonyságát. Közel minden oltott betegnél kialakult szeropozitivitás a 2. oltást követő hónapra. A szignifikánsan magasabb tüskefehérje elleni antitest szint alapján az mRNS vakcinák hatékonyak a vizsgált betegpopulációban.



